पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. नेशनल रूरल हेल्थ मिशन (एनआरएचएम) की भर्ती में चहेतों को मौका न देने पर नारनौल के सीएमओ चंद्रमोहन को पहले ट्रांसफर और फिर सस्पेंड करने के मामले में स्वास्थ्य मंत्री राव नरेंद्र विवादों में घिरते जा रहे हैं। हरियाणा सिविल मेडिकल सर्विस (एचसीएमएस) एसोसिएशन द्वारा मंत्री के खिलाफ मोर्चा खोल देने से सोमवार को हेल्थ विभाग और पंचकूला स्थित हेल्थ डायरेक्टोरट में हड़कंप की स्थिति रही। इसी तरह के हालात एनआरएचएम के अफसरों में हैं।
हेल्थ डायरेक्टोरट और एनआरएचएम हेडक्वार्टर में सोमवार को परेशान आला अधिकारी दिनभर बैठकों में व्यस्त रहे। आलम ये है कि स्वास्थ्य मंत्री पर लगे आरोपों की बाबत न तो हेल्थ विभाग के डायरेक्टर जनरल (डीजी) कुछ बोलने को तैयार हैं और न ही एनआरएचएम के मिशन डायरेक्टर डॉ. राकेश गुप्ता। उधर विभागीय सूत्रों के मुताबिक नारनौल के पूर्व सीएमओ चंद्रमोहन के खिलाफ विभागीय जांच शुरू कर दी गई है।
स्वास्थ्य विभाग के आला अधिकारी एचसीएमएस एसोसिएशन के पदाधिकारियों की मान-मनौव्वल में भी जुट गए हैं। स्वास्थ्य विभाग के अधिकारी चाहते हैं कि एसोसिएशन मामले को ज्यादा तूल न दे। गौरतलब है कि एचसीएमएस एसोसिएशन के सदस्यों ने सात दिन में चंद्रमोहन का सस्पेंशन रद्द न होने पर सामूहिक इस्तीफे की धमकी दी है। नारनौल के तत्कालीन सीएमओ चंद्रमोहन का 31 मई को पहले तबादला किया गया और फिर उसी दिन उन्हें सस्पेंड कर दिया गया।
एचसीएमएस एसोसिएशन का आरोप है कि राव नरेंद्र एनआरएचएम के तहत नारनौल में 92 पदों पर की जा रही भर्ती में अपने चहेतों को एडजस्ट कराने के लिए सीएमओ पर दबाव बना रहे थे। जब चंद्रमोहन ने उनकी बात नहीं मानी तो उन्हें सस्पेंड कर दिया गया। दूसरी ओर राव नरेंद्र का कहना है कि भर्ती में अनियमितताओं की शिकायत मिलने के बाद ही डॉ. चंद्रमोहन को सस्पेंड किया गया।
एनआरएचएम: हर जिले में होनी है भर्ती
नेशनल रूरल हेल्थ मिशन (एनआरएचएम) के तहत अकेले नारनौल जिले में ही 92 भर्तियां होनी थीं। लगभग इतने पद हर जिले में भरे जाने हैं। ये भर्ती जिलास्तर पर होती है और इंटरव्यू के आधार पर उम्मीदवार का चयन होता है। हरियाणा सिविल मेडिकल सर्विस एसोसिएशन के प्रेजिडेंट डॉ. कुलदीप सिंह और वाइस प्रेजिडेंट डॉ. सतबीर सिंह के मुताबिक ऐसे में जिलास्तर के अफसरों पर बड़ा दबाव रहता है। हर नेता सीएमओ पर दबाव बनाता है। ऐसे में उनका काम करना मुश्किल हो रहा है। एसोसिएशन चाहती है कि ये भर्ती एनआरएचएम हेड ऑफिस पर ही होनी चाहिए।
नेशनल रूरल हेल्थ मिशन (एनआरएचएम) के तहत अकेले नारनौल जिले में ही 92 भर्तियां होनी थीं। लगभग इतने पद हर जिले में भरे जाने हैं। ये भर्ती जिलास्तर पर होती है और इंटरव्यू के आधार पर उम्मीदवार का चयन होता है। हरियाणा सिविल मेडिकल सर्विस एसोसिएशन के प्रेजिडेंट डॉ. कुलदीप सिंह और वाइस प्रेजिडेंट डॉ. सतबीर सिंह के मुताबिक ऐसे में जिलास्तर के अफसरों पर बड़ा दबाव रहता है। हर नेता सीएमओ पर दबाव बनाता है। ऐसे में उनका काम करना मुश्किल हो रहा है। एसोसिएशन चाहती है कि ये भर्ती एनआरएचएम हेड ऑफिस पर ही होनी चाहिए।
३ माह पहले आए चंद्रमोहन
एचसीएमएस एसोसिएशन के पदाधिकारियों के अनुसार, डॉ. चंद्रमोहन साफ छवि के अफसर रहे हैं। उन पर अब तक किसी तरह के आरोप नहीं लगे। जहां तक एनआरएचएम के तहत लोगों को रखने का मामला है तो ये भर्ती एक कमेटी करती है। अकेले सीएमओ इसमें कुछ भी नहीं कर सकते। डॉ. चंद्रमोहन ने भी भास्कर को बताया कि पूरी भर्ती की बाकायदा वीडियोग्राफी कराई गई है।
अब करेंगे स्क्रीनिंग : गुप्ता
नेशनल रूरल हेल्थ मिशन के डायरेक्टर डॉ. राकेश गुप्ता स्वास्थ्य मंत्री पर हरियाणा सिविल मेडिकल सर्विस एसोसिएशन की ओर से लगाए गए आरोपों पर तो कुछ नहीं बोले। हां, उन्होंने इतना जरूर कहा कि अब मिशन के तहत होने वाली भर्ती में उम्मीदवारों की पहले स्क्रीनिंग होगी और फिर इंटरव्यू। एनआरएचएम की भर्ती में किसी तरह के राजनीतिक दबाव की बात से डॉ. गुप्ता ने इनकार किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn